། །པདྨའི་རིགས་ཆེན་དག་པ་ལ། །ཕྱི་ནང་གསང་བ་ཐེག་པ་གསུམ། །དམ་ཆོས་སོ་སོར་བཟུང་བར་བགྱི། །ལས་ཀྱི་རིགས་མཆོག་ཆེན་པོ་ལ། །སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་སོ་སོར་བཟུང་། །མཆོད་པའི་ལས་ནི་ཅི་ནུས་བགྱི། །བྱང་ཆུབ་སེམས་ནི་བླ་ན་མེད།། དམ་པ་བདག་གིས་བསྐྱེད་པར་བགྱི། །སེམས་ཅན་ཀུན་གྱི་དོན་གྱི་ཕྱིར། །བདག་གིས་སྡོམ་པ་མ་ལུས་བཟུང་། །མ་བསྒྲལ་བ་རྣམས་བདག་གིས་བསྒྲལ། །མ་གྲོལ་བ་རྣམས་བདག་གིས་དགྲོལ། །དབུགས་མ་ཕྱིན་པ་དབུགས་དབྱུང་ཞིང་། །སེམས་ཅན་མྱ་ངན་འདས་ལ་དགོད། ། ཞེས་ལན་གསུམ་བྱ། དེ་ནས་ཁྱེད་རང་རྣམས་དམིགས་པ་འདི་བཞིན་དུ་མཛོད། ཨོཾ་སྭ་བྷཱ་ཝ་སོགས། ཁྱེད་རང་དང་དངོས་པོའི་ཆོས་ཐམས་ཅད་སྟོང་པ་ཉིད་དུ་གྱུར། སྟོང་པའི་ངང་ལས་རི་རབ་ཀྱི་སྟེང་དུ་སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ། ཁྱེད་རང་རྣམས་རེ་རེ་ནས་སྐད་ཅིག་གིས་བཅོམ་ལྡན་འདས་དཔལ་འཁོར་ལོ་སྡོམ་པ་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་བསྒོམ་མཛོད། མདུན་གྱི་བསྐྱེད་གཞི་འདི་ཡང་སྲུང་འཁོར་དུར་ཁྲོད་རོལ་པའི་གཞལ་ཡས་དང་བཅས་པའི་དབུས་སུ། མཐིང་ནག་གྲུ་གསུམ་འབར་བའི་ཆོས་འབྱུང་ལྔ་ཚོམ་དུ་གནས་པའི། དབུས་མའི་སྟེང་དུ་པདྨ་དང་། ཉི་མ་དང་། རོའི་གདན་ལ་ཧཱུྃ་ལས་གྲི་གུག་སྔོ་ནག་ཡུ་བ་ཧཱུྃ་གིས་མཚན་པ་དེ་ལས་འོད་ཟེར་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད། ཚུར་འདུས་ཡོངས་སུ་གྱུར་པ་ལས། དཔལ་མགོན་མ་ཧཱ་ཀཱ་ལ་གདོང་བཞི་པ། རྩ་ཞལ་སྔོ་ནག་འཇིགས་སུ་རུང་བ། སྟེང་ཞལ་དུད་ཁ། གཡས་ཞལ་ནག་པོ། གཡོན་ཞལ་ལྗང་ཁ། ཕྱག་བཞི་གཡས་ཀྱི་དང་པོ་ན་གྲི་གུག གཡོན་གྱི་དང་པོ་ན་ཐོད་པ་ཁྲག་གིས་བཀང་བ་ཐུགས་ཀར་སྟེང་འོག་ཏུ་འཛིན་པ། གཡས་ཀྱི་འོག་མ་ན་རལ་གྲི། གཡོན་གྱི་འོག་མ་ན་མདུང་དང་། མི་རུས་ཀྱི་ཕྲེང་བ་འཕྱར་ཐབས་སུ་བསྣམས་ཤིང་། བདུད་རྩིའི་གང་བའི་བུམ་པ་མཆན་ཁུང་ན་ཐོགས་པ། པད་ཉིའི་གདན་ལ་ཞབས་གཡས་བསྐུམ་ཞིང་། གཡོན་བརྐྱང་པས་བཞེངས་པ་སྐུ་མདོག་ནག་པོ། དབུ་སྐྲ་ཁམ་པ་གྱེན་དུ་འབར་བ། ཞལ་རེ་རེ་ལ་དམར་ཞིང་ཟླུམ་པའི་སྤྱན་གསུམ་གསུམ་བགྲད་པ། ཞལ་མཆེ་བ་གཙིགས་ཤིང་མཆུ་འཕྱང་བ། ཐོད་པ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུའི་དོ་ཤལ། རུས་པའི་རྒྱན་དྲུག་དང་། སྦྲུལ་གྱིས་སྤྲས་པ། སྟག་གི་པགས་པའི་ཤམ་ཐབས་ཅན། ཚངས་པའི་སྐུད་པས་སེ་རལ་ཁ་བྱས་པ་དྲག་ལ་རྔམ་པའི་ཆ་ལུགས་ཅན། ངག་ཏུ་ཧ་ཧ་དང་ཧཱུྃ་ཧཱུྃ་གི་སྒྲ་སྒྲོགས་པ། དེའི་གཡས་སུ་གཡུང་མོ་ནག་མོ། གཡོན་དུ་གཏུམ་མོ་ལྗང་ཁ། མདུན་དུ་སྲིན་མོ་དམར་ནག རྒྱབ་ཏུ་སེང་ག་ལི་མ་སེར་ནག་ཐམས་ཅད་ཀྱང་གཅེར་མོ་ཞལ་གཅིག་ཕྱག་གཉིས་མ། གཡས་གྲི་གུག་འཕྱར་ཞིང་གཡོན་ཐོད་ཁྲག་གཙོ་བོ་ལ་སྟོབ་པ། ཁྲོ་མོའི་ཆ་ལུགས་ཅན། པད་ཉིའི་གདན་ལ་གར་གྱིས་རོལ་བ། ལྔ་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེ་རྣམས་ཀྱི་འཁོར་དུ་རུ་འདྲེན་གྱི་རྒྱལ་པོ་ཆེན་པོ་སྡེ་བཞི། དམ་ཅན་ཕྱོགས་སྐྱོང་བ་བཅུ། སྣང་སྲིད་ཀྱི་ལྷ་མ་སྲིན་སྡེ་བརྒྱད་ལས་བྱེད་ནག་པོ་སྟོང་། མི་སྲུན་ཤ་ཟ་འབུམ། མ་མོ་མཁའ་འགྲོ་བྱེ་བ། ལས་ཀྱི་བཤན་པ་ཉི་ཤུ་རྩ་གཅིག བདུད་དང་སྲིན་པོ་བྱ་གཅན་ས་ཡ་འབུམ་སྡེ། ལྷ་དམག་བྱེ་བ་དུང་ཕྱུར། དམག་དཔོན་ཉི་ཁྲི་ཆིག་སྟོང་། འཁོར་ཚོགས་དམ་ཅན་རྒྱ་མཚོའི་ཚོགས་དང་བཅས་པ་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། སློབ་དཔོན་དང་མདུན་བསྐྱེད་ལ་མོས་གུས་དུང་དུང་བ་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་དཀྱིལ་འཁོར་ལ་ཕོག དེ་ལས་འོད་ཟེར་བྱུང་། ཁྱེད་རང་རྣམས་ཀྱི་ལུས་ལ་ཕོག ལུས་ཀྱི་ཕྱི་ནང་བར་གསུམ་ཐམས་ཅད་གང་། སྡིག་སྒྲིབ་ཐམས་ཅད་དག ལུས་འོད་ཀྱི་ཕུང་པོ་ཆེན་པོ་ཧཱུྃ་གིས་མཚན་པར་གྱུར། རྗེས་གནང་དངོས་ལ་གསུམ། སྐུའི་རྗེས་གནང་། གསུང་གི་རྗེས་གནང་། ཐུགས་ཀྱི་རྗེས་གནང་ངོ་། །དང་པོ་སྐུའི་རྗེས་གནང་དངོས་ཀྱི་དོན་དུ་གསོལ་བ་འདེབས་པ་འདིའི་རྗེས་ཟློས་མཛོད་བྱས་ལ། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེས། བདག་ལ་ནག་པོ་ཆེན་པོ་ཞལ་བཞི་པའི་སྐུའི་རྗེས་སུ་གནང་བ་སྩལ་དུ་གསོལ། ཞེས་ལན་གསུམ། དེ་ནས་ཁྱེད་རང་རྣམས་ཐིག་ལེ་ཧཱུྃ་གིས་མཚན་པ་དེ་ཡོངས་སུ་གྱུར་པ་ལས། པད་ཉི་མི་རོའི་གདན་དང་བཅས་པའི་སྟེང་དུ། དཔལ་མགོན་མ་ཧཱ་ཀཱ་ལ་གདོང་བཞི་པ་སོགས་གོང་ལྟར་ལ་ཐུགས་ཀར་ཧཱུྃ། ཞེས་དཔལ་མགོན་གདོང་བཞི་པའི་སྐུར་བསྐྱེད་ནས། སློབ་དཔོན་གྱི་ཐུགས་ཀའི་ཧཱུྃ་ལས་འོད་ཟེར་དཔག་ཏུ་མེད་པ་འཕྲོས། མདུན་གྱི་ཆོས་སྐྱོང་ལ་ཕོག་སྟེ། ཐུགས་རྒྱུད་བསྐུལ་བས། ཐུགས་ཀའི་ཧཱུྃ་ལས་མགོན་པོའི་སྐུ་དཔག་ཏུ་མེད་པ་བྱུང་། ཡང་འོད་ཟེར་འཕྲོས་པས་ཏི་སེ། བསིལ་བའི་ཚལ། པོ་ཏ་ལ། ཧ་ཧ་རྒོད་པའི་དུར་ཁྲོད། དར་ལུང་གཉན་གྱི་ཕོ་བྲང་ལ་སོགས་པ་ནས་ཆོས་སྐྱོང་གི་སྐུ་བསམ་གྱིས་མི་ཁྱབ་པ་སྤྱན་དྲངས། ཆེ་བ་རི་རབ་ཙམ་དང་ཆུང་བ་ཏིལ་གྱི་འབྲུ་ཙམ་པ་འོད་ཟེར་དུ་མ་འཕྲོ་ཞིང་། ཧཱུྃ་དང་ཕཊ྄་ཀྱི་སྒྲ་སྒྲོགས་པ་བྱོན། ཁྱོད་རང་རྣམས་ཀྱི་སྨིན་མཚམས་དང་ལུས་ཀྱི་སྟོད་སྨད་བར་གསུམ་དུ་ཐིམ། གཞན་ཡང་སངས་རྒྱས་བྱང་ཆུབ་སེམས་དཔའ་དང་རྣལ་འབྱོར་མ་བསམ་གྱིས་མི་ཁྱབ་པ་སྤྱན་དྲངས་ལ། དཔག་མགོན་ཞལ་བཞི་པའི་སྐུའི་རྣམ་པར་གྱུར་ནས་ཁྱེད་རང་རྣམས་ཀྱི་ལུས་ལ་ཆར་ཆེན་པོ་བབས་པ་བཞིན་དུ་སིབ་སིབ་ཐིམ་པའི་མོས་པར་བྱོས་ཤིག བཅས་བརྗོད་ལ། གུ་གུལ་དང་། མགོན་པོའི་སྤོས་ཀྱི་དུད་པ་དང་། སྙིང་པོ་མང་དུ་བརྗོད་ཅིང་། རོལ་མོ་དཀྲོལ་ལ་དྲག་ཏུ་བྱིན་དབབ། དེས་སྐུའི་རྗེས་གནང་གྲུབ། ཅེས་བརྗོད། གཉིས་པ་གསུང་གི་རྗེས་གནང་གི་དོན་དུ་གསོལ་བ་གདབ་པ་འདིའི་རྗེས་ཟློས་མཛོད་བྱས་ལ། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེས། བདག་ལ་ནག་པོ་ཆེན་པོ་ཞལ་བཞི་པའི་གསུང་གི་རྗེས་སུ་གནང་བ་སྩལ་དུ་གསོལ། ཞེས་ལན་གསུམ། སློབ་དཔོན་དང་མདུན་གྱི་ཐུགས་ཀར་པད་ཉིའི་གདན་ལ་ཧཱུྃ་ཡིག་སྔོན་པོ་དེའི་མཐའ་མར་སྔགས་ཀྱི་ཕྲེང་བས་བསྐོར་ནས་ཡོད་པར་བསམ། ཁྱེད་རང་རྣམས་ཀྱང་མགོན་པོར་གསལ་བའི་སྙིང་པདྨ་འདབ་བརྒྱད་ལྟར་ཁ་བྱེ་བའི་ནང་དུ། པད་ཉིའི་གདན་ལ་ཧཱུྃ་ཡིག་སྔོན་པོ་གཅིག་བསམ། དེ་ནས་མོས་གུས་དུང་དུང་བ་བྱས་པས། བླ་མའི་ཐུགས་ཀ་ནས་འོད་ཟེར་འཕྲོས་མདུན་གྱི་མགོན་པོ་ལ་ཕོག་པས། དེའི་ཐུགས་ཀའི་སྔགས་ཕྲེང་འོད་ཟེར་རབ་ཏུ་འབར་བ་སྒྲ་དང་བཅས་པ་གཅིག་ལས་གཉིས་ཆད་ཀྱི་ཚུལ་དུ་ཞལ་ནས་ཐོན། ཁྱེད་རང་རྣམ་པའི་ཞལ་དུ་ཞུགས། ཐུགས་ཀའི་ཧཱུྃ་གི་མཐའ་མར་འཁོད། ལ་ལ་ཧཱུྃ་ལ་ཐིམ། ཡང་བླ་མ་དང་མདུན་བསྐྱེད་ལས་འོད་ཟེར་འཕྲོས། གཞན་ཡང་བླ་མ་དང་མདུན་བསྐྱེད་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་གསུང་ཡིག་འབྲུའི་རྣམ་པར་ཨཱ་ལི་ཀཱ་ལིའི་སྔགས་བསམ་གྱིས་མི་ཁྱབ་པ་སྤྱན་དྲངས་པའང་ཁྱེད་རང་རྣམ་པའི་ཐུགས་ཀའི་ཧཱུྃ་དང་སྔགས་ཕྲེང་ལ་ཐིམ་པར་མོས། དུད་པ་དང་ལྷ་སྔགས་ཀྱིས་ཐོག་དྲངས་པའི་སྔགས་ལན་གསུམ་གྱི་བར་ལ་རོལ་མོ་དང་། དམིགས་པའི་དྲག་དབབ། ད་ཁྱེད་རང་རྣམ་པ་ཕྲེང་བའི་མེ་ཏོག་རེ་ལག་ཏུ་བཟུང་། རྗེས་སུ་བཟླས་པའི་ལུང་བླང་བ་ནི། སློབ་དཔོན་གྱི་ཐུགས་ཀའི་འོད་ཀྱིས་མགོན་པོའི་ཐུགས་རྒྱུད་བསྐུལ་བས་ཐུགས་ཀའི་སྔགས་ཕྲེང་ལས་སྔགས་ཕྲེང་གཉིས་པ་ཞིག་མར་མེ་གཅིག་ལས་གཉིས་ཆད་པའི་ཚུལ་དུ་སྒྲ་འོད་དང་བཅས་པས་ཞལ་ནས་ཐོན། ཁྱེད་རང་རྣམ་པའི་ཞལ་དུ་ཞུགས། ཐུགས་ཀའི་ཧཱུྃ་གི་མཐའ་མར་གཡས་བསྐོར་དུ་འཁོར་བར་བསམ་ལ། རྗེས་ཟློས་ལན་གསུམ་བགྱིས་པའི་དང་པོ་དམ་ཚིག་པའི་ཚུལ་དང་། གཉིས་པ་ཡེ་ཤེས་པའི་རྣམ་པ། གསུམ་པ་དམ་ཚིག་པ་ལ་ཡེ་ཤེས་པ་ཤིན་ཏུ་བརྟན་པའི་ཚུལ་གྱིས་ཐིམ་པར་བསམ་ལ། རྗེས་ཟློས་མཛོད་ཅིག བྱས་ལ། ཨོཾ་མ་ཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ་ཧཱུྃ་ཕཊ྄། ཅེས་པ་གཙོ་བོའི་སྙིང་པོ་དང་། ཨོཾ་མ་ཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ། ཌོཾ་བྷི་ཎི། ཙཎྜ་ལི། རཀྵ་སི། སིངྒ་ལི། དེ་ཝི་ཧཱུྃ་ཧཱུྃ་ཕཊ྄་སྭཱ་ཧཱ། འཁོར་དང་བཅས་པའི་སྙིང་པོ་ལན་གསུམ་གྱིས་ལུང་ནོད། སློབ་དཔོན་རྣམས་ལ་མེ་ཏོག་གཏོར་ཞིང་འདིའི་རྗེས་ཟློས་མཛོད་ཅིག མགོན་པོ་བདག་ལ་སྩལ་ལགས་ཀྱིས། །མགོན་པོ་བདག་ལ་བྱིན་གྱིས་རློབས། ། ཞེས་ལན་གསུམ་གསོལ་བ་གདབ། སློབ་དཔོན་གྱིས་རྡོ་རྗེ་སློབ་མའི་མགོ་བོར་བཞག་ལ། མགོན་པོ་འདི་ལ་སྩལ་ལགས་ཀྱིས། །མགོན་པོ་འདི་ལ་བྱིན་གྱིས་རློབས། ། ཞེས་ལན་གསུམ། དེས་གསུང་གི་རྗེས་གནང་གྲུབ་པ་ལགས། གསུམ་པ་ཐུགས་ཀྱི་རྗེས་གནང་གི་དོན་དུ་གསོལ་བ་བཏབ་པ་འདིའི་རྗེས་ཟློས་མཛོད་བྱས་ལ། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེས་བདག་ལ་ནག་པོ་ཆེན་པོ་ཞལ་བཞི་པའི་ཐུགས་ཀྱི་རྗེས་སུ་གནང་བ་སྩལ་དུ་གསོལ། ཞེས་ལན་གསུམ། སློབ་དཔོན་དང་མདུན་བསྐྱེད་ལ་མོས་གུས་དུང་དུང་བ་བྱས་པས། བླ་མའི་ཐུགས་ཀ་ནས་འོད་ཟེར་འཕྲོས། མདུན་གྱི་མགོན་པོ་ལ་ཕོག་པས། དེའི་ཐུགས་ཀ་ནས་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་རྡོ་རྗེས་མཚན་པའི་གྲི་གུག་གི་རྣམ་པ་ཅན་དང་། ཐོད་ཁྲག རལ་གྲི་འབར་བ། མི་རུས་ཀྱི་ཕྲེང་བ་ལ་སོགས་པའི་ཕྱག་མཚན་སྔགས་ཀྱི་སྒྲ་དང་འོད་ཟེར་འབར་བ་བཅས་པ་བསམ་གྱིས་མི་ཁྱབ་པ་བྱོན་པ་རྣམས་ཁྱེད་རང་རྣམས་ཀྱི་ཐུགས་ཀའི་ས་བོན་ལ་སིབ་སིབ་ཐིམ་པ་དང་། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་ཕྱག་མཚན་དཔག་ཏུ་མེད་པ་བྱོན་ཏེ། འོད་དུ་ཞུ་ནས་ཁྱེད་རང་རྣམས་ཀྱི་ཐུགས་ཀར་ཐིམ་པར་མོས། དུད་པ་དང་། སྔགས་ལན་གསུམ་གྱི་བར་ལ་རོལ་མོ་བྱས་ལ་དབབ། དེས་ཐུགས་ཀྱི་རྗེས་གནང་གྲུབ། དེ་ནས་ཁྱེད་རང་རྣམ་པའི་སྙིང་པདྨ་འདབ་བརྒྱད་ལྟར་ཡོད་པ་དེ་དག་ཁ་ཟུམ་ནས་དེའི་སྟེང་དུ་རྡོ་རྗེ་རྩེ་ལྔ་པ་ཕྱེད་པས་རྒྱས་བཏབ་པས། དེ་ཉིད་ལ་བརྟན་པར་བཞུགས་ནས་གྲོགས་མཛད་པར་སོམས་ཤིག ཅེས་བྱས་ལ། སློབ་མའི་མགོ་བོར་རྡོ་རྗེ་བཞག་ལ། ཏིཥྛ་བཛྲ་ལན་གཉིས་བརྗོད། ཕྲིན་ལས་ཀྱི་བཀའ་བསྒོ། གཏོར་མ་ལ་དཔལ་འབར་གཅིག་བཙུགས། སློབ་མའི་སྤྱི་བོར་བཞག་ལ། གཏོར་མ་འདི་རྡོ་རྗེ་ནག་པོ་ཆེན་པོ་གདོང་བཞི་པ་བྲན་གཡོག་བཀའ་སྡོད་མངག་པ་དང་བཅས་པ་སྤྲིན་གཏིབས་པ་བཞིན་དུ་བཞུགས་པར་བསམ་ལ། མགོན་པོའི་སྟེང་དུ་རྩ་བའི་བླ་མ་བརྒྱུད་པའི་བླ་མའི་ཚོགས་ཀྱིས་བསྐོར་བ་སངས་རྒྱས་དང་། བྱང་ཆུབ་སེམས་དཔའ་གནས་གསུམ་དཔའ་བོ་མཁའ་འགྲོའི་ཚོགས་བསམ་མི་ཁྱབ་པ་དང་བཅས་པ་བཞུགས་འདུག་སྙམ་པའི་མོས་པ་མཛོད་ཅིག ཅེས་བྱས་ལ། དུད་པ་བྱས་ཤིང་། སྙིང་པོ་གཉིས་ཀྱི་མཐར། ས་མ་ཡེ། ས་མ་ཡ་རཀྵནྟུ། རྡོ་རྗེ་ནག་པོ་ཆེན་པོ་གདོང་བཞི་པ་བྲན་གཡོག་བཀའ་སྡོད་དང་བཅས་པ་ཁྱེད་རྣམས་ཀྱིས། བླ་མ་དམ་པ་རྣམས་ཀྱི་དམ་ཚིག་གི་རིམ་པ་ལས་མ་འདའ་བར་དམ་ཚིག་སྲུངས། བསྟན་པ་སྐྱོངས། རིག་པ་འཛིན་པ་འདི་ཞེས་བགྱི་བ་ཇི་སྲིད་སངས་རྒྱས་མ་ཐོབ་ཀྱི་བར་དུ་འགལ་རྐྱེན་བར་ཆད་ཐམས་ཅད་ལས་སྲུངས་ཤིག སྤྱིར་སངས་རྒྱས་ཀྱི་བསྟན་པ་དང་། བྱེ་བྲག་ཏུ་རིག་པ་འཛིན་པ་འདིའི་དགྲ་དང་བགེགས་དང་བར་དུ་གཅོད་པ་ཐམས་ཅད་ཐུལ་བ་སྲུང་བ་དང་སྐྱབས་པར་གྱིས་ཤིག རིག་པ་འཛིན་པ་འདིས་ཆོས་དང་མཐུན་པའི་ཇི་ལྟར་བཀའ་བསྒོ་བ་བཞིན་ཁྱེད་རྣམས་ཀྱིས་སྒྲུབས་ཤིག ཅེས་བརྗོད། དེ་ནས་ཡུལ་ཁྱད་པར་ཅན་དེ་རྣམས་ལ་དད་གུས་བྱས་ལ། བླ་མ་ཡི་དམ་སངས་རྒྱས་བྱང་སེམས་མཁའ་འགྲོར་བཅས་པ་འོད་དུ་ཞུ། ནག་པོ་ཆེན་པོ་ལ་ཐིམ། དེ་ལས་འོད་ཟེར་འཕྲོས། བཀའ་སྡོད་འཁོར་དང་བཅས་པ་ལ་ཕོག་པས་འོད་དུ་ཞུ། ཚུར་འདུས་ནས་ནག་པོ་ཆེན་པོ་ལ་ཐིམ། དེའང་འོད་དུ་ཞུ། ཁྱེད་རང་གི་སྤྱི་གཙུག་ཚངས་པའི་བུ་ག་ནས་ཞུགས། ཁྱེད་རང་དང་གཉིས་སུ་མེད་པར་གྱུར་པས་ནུས་མཐུ་ཕུན་སུམ་ཚོགས་པར་བསམ། རོལ་མོ་བྱ། མི་འབྲལ་ཞིང་གསང་བར་གདམས་པ་ནི། དེ་ལྟར་རྗེས་གནང་ལུང་སྦྱིན་པའི་དབང་གིས་སྲུང་སྐྱོབ་བྱེད། ལུས་དང་གྲིབ་མའི་ཚུལ་གྱིས་འཁོར་བ་ཆོས་ཉིད་ཡིན། ཁྱེད་རང་རྣམ་པ་ཡང་དམ་ཚིག་རྣམ་དག་བསྲུང་སྟེ། གཏོར་མ་དང་ཚོགས་ལ་བརྩོན་པར་མཛོད། དམ་ཚིག་དང་མི་ལྡན་པ་དང་། གསང་སྔགས་ཀྱི་སྣོད་དུ་མ་གྱུར་པ་རྣམས་ལ་དཔལ་མགོན་འཁོར་བཅས་ཀྱི་མཚན་ཙམ་ཡང་བསྟན་པར་བྱ་བ་མ་ཡིན་པས་ན་དེ་དག་གི་གཡར་དམ་ཚུལ་བཞིན་བགྱིའོ་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས།  ལན་གསུམ། གཏང་རག་ཏུ་མཎྜལ་འབུལ་བར་འཚལ། མཎྜལ་ཕུལ། སླར་ཡང་འདིའི་རྗེས་ཟློས་མཛོད། དེང་ནས་བརྩམས་ཏེ། ཞེས་ལན་གསུམ། དེས་ཞིང་སྐྱོང་གཟི་ལྡན་དབང་ཕྱུག་གི་རྗེས་གནང་གྲུབ་པ་ལགས། ཞེས་བརྗོད། རྗེས་ཆོག་སྤྱི་དང་འདྲ། ཚོམ་བུའི་འབྲུ་ནག་གི་རྒྱུན་རང་གིས་འཆང་ཞིང་སློབ་མ་ལའང་བྱིན་ནོ།  །དེ་ལྟར་བསྙེན་པའི་རྗེས་སུ་གནང་བ་ཐོབ་པས་སྒྲུབ་པ་དང་ལས་ལ་སྦྱོར་བ།  དཔེ་བུམ་གྱི་མན་ངག་སྟེར་བ་སོགས་རུང་ལ།  གལ་ཏེ་སྒྲུབ་པ་དང་ལས་བཞིའི་རྗེས་སུ་གནང་བ་དང་།  པཎྜི་ཏ་འབུམ་ཕྲག་གསུམ་པའི་མན་ངག་གི་ཞལ་བཞི་གདོང་བརྙན་ཅན་གྱི་རྗེས་གནང་དང་། སྟོབས་འཕྲོག་དབང་པོ་དང་དབྱེར་མེད་པ་ཤ་ཟ་ལྕེ་སྤྱང་གདོང་གི་རིག་གཏད་རྣམས་གསན་པར་སྤྲོ་ན་སྒྲུབ་ཐབས་རིན་ཆེན་འབྱུང་ལྡན་ལས་ཤེས་པར་བྱའོ། །ངག་དབང་འཇམ་པའི་རྡོ་རྗེ་ཉིད།  །ཆོས་སྐྱོང་ཚུལ་སྟོན་དཔལ་མགོན་ཆེའི།  །མན་ངག་རྒྱ་མཚོ་ལྟ་བུ་ལས།  །འཕྲལ་མཁོའི་རྗེས་གནང་ཟུར་དུ་སྤྲོས།  །དཔལ་མགོན་ཞལ་བཞི་པ་བསྙེན་དུས་ཀྱི་རྗེས་གནང་ཁྲིགས་སུ་སྡེབས་པའི་ལེའུ་ཚན་ནོ།།   །།